## Salomé Pradas destaca el desbloqueig i avanç de projectes i infraestructures clau que beneficiaran les empreses de la província de Castelló

*** La consellera de Medi Ambient, Aigua, Infraestructures i Territori assegura que l’Eix de la Ceràmica “permetrà connectar de manera àgil el teixit productiu amb el Port” i avança que el conveni de la ronda Oest de Castelló “es firmarà en les pròximes setmanes”
* La titular de Medi Ambient destaca la possibilitat de compatibilitzar el desenvolupament econòmic amb la protecció del medi ambient amb apostes com el clúster de l’hidrogen o la futura llei de protecció i ordenació de la costa valenciana**

La consellera de Medi Ambient, Aigua, Infraestructures i Territori, Salomé Pradas, ha destacat el desbloqueig i avanç de projectes i infraestructures clau que beneficiaran les empreses de la província de Castelló.

Així s’ha pronunciat la titular d’Infraestructures després d’una reunió mantinguda amb la Confederació Empresarial Valenciana (CEV) en la seua seu de Castelló. Pradas ha volgut deixar clar que la Conselleria treballa per a fer compatible el desenvolupament econòmic amb la protecció mediambiental i ha assegurat que compta amb el sector privat per a aconseguir este objectiu “perquè creiem en la col·laboració publicoprivada”.

Per a la consellera un dels grans projectes d’esta legislatura és l’Eix de la Ceràmica, una carretera en forma de ‘Y’ de doble calçada en sentit perpendicular a la costa destinada a enllaçar de manera directa Onda i l’Alcora amb Castelló i amb el Port. “Es concep com un eix logístic que facilite la connexió de la indústria ceràmica i la resta dels sectors productius. Parlem dels grans eixos viaris nord-sud del corredor mediterrani com la CV-10, AP-7 o l’N-340”, ha incidit Pradas.

La consellera també ha volgut destacar el desbloqueig d’infraestructures pendents com la ronda Oest, “un projecte essencial per a culminar una obra molt demandada pels ciutadans de Castelló, que suposarà posar en servici tot l’anell de circumval·lació del nucli urbà de la ciutat”. Pradas ha recordat que el Ple del Consell ja va aprovar el conveni i ha avançat que es firmarà “en les pròximes setmanes”.

La consellera ha afegit que la Conselleria també avança en el desenvolupament del TRAM de Castelló. “Després d’anys d’oblit avancem en la planificació de la prolongació des del Grau cap a Benicàssim per a satisfer en una primera etapa les necessitats de la platja de Castelló”, ha destacat.

D’altra banda, ha confirmat que la línia 2, que està destinada a ser l’espina dorsal de la Plana, té un pressupost de 325.000 euros en 2024 i 2025 per a la redacció de l’estudi informatiu i el projecte de construcció de l’obra de la futura línia.

La consellera ha defés la necessitat de crear un espai per a l’arribada d’inversions compatibles amb la protecció del medi ambient. En este punt, ha ressaltat el futur clúster de l’hidrogen de la Comunitat Valenciana (HyVal) impulsat per la companyia BP, que ha recordat que generarà inversions de 2.000 milions d’euros i 5.000 ocupacions. “És un clar exemple d’un projecte de desenvolupament sostenible i treballem perquè veja la llum com més prompte millor”, ha indicat.

**Territori**

Salomé Pradas també ha traslladat als empresaris altres mesures dutes a terme per la Conselleria com la Llei de protecció i ordenació de la costa valenciana. “Estem desenvolupant una norma que permetrà compatibilitzar al màxim la protecció ambiental i els usos econòmics, tenint en compte la singularitat de la costa valenciana”. En concret, ha detallat que “es regularan les activitats econòmiques sostenibles que puguen exercir-se amb seguretat” al mateix temps que “protegirà fermament els nostres valors naturals, la nostra costa i garantirà tant la seguretat jurídica dels propietaris com el desenvolupament econòmic”.

També en matèria de territori ha volgut destacar l’estratègia per desbloquejar sòl industrial. La titular de Territori ha recordat que s’ha creat una taula interdepartamental juntament amb la Conselleria d’Indústria per a accelerar el desbloqueig de sòl industrial. En este punt ha volgut ressaltar l’exemple de la Vall d’Uixó, on ha agafat impuls el futur polígon Belcaire C, i de Castelló, amb el projecte Logistics.

Fecha: 01/07/2024